作者:盧仝
標題:寄贈含曦上人
內容:楞伽大師兄，誇曦識道理。破鎖推玄關，高辯果難揣。論語老莊易，搜尋通神鬼。起信中百門，敲骨得佛髓。此外雜經律，泛讀一萬紙。高殿排名僧，執卷坐累累。化物自一心，三教齊發起。隨鐘嚼宮商，滿口文字美。商賈女郎輩，不曾道生死。縱遇強禮拜，雅語不露齒。劈破天地來，節義可屈指。季展即此僧，孤立無依倚。近來愛作詩，新奇頗煩委。忽忽造古格，削盡俗綺靡。假如慵裹頭，但勤讀書史。切磋並工夫，休遠不可比。憐僧無遠□，信佛殘未已。貌古饒風情，清論興亹亹。訪餘十數度，相去三五裡。見時心亦喜，不見心亦喜。見時談謔樂，四座盡角嘴。不見養天和，無人聒人耳。昨朝披雪來，面色赤靴靴。封灶養黃金，許割方寸匕。泥丸佛□教，怛化莊亦恥。未達不敢嘗，孔子疑季子。藥成必分餘，餘必投泥裡。不如向陽堂，撥醅泛浮蟻。麴米本無愆，酒成是法水。行道不見心，毀譽徒雲爾。雪晴天氣和，日光弄梅李。春鳥嬌關關，春風醉旎旎。道上正無塵，人家有花卉。高僧有拄杖，願得數覯止。